b'\n_START_ARTICLE_\nBismarck (bojna ladja)\n_START_SECTION_\nGradnja in zna\xc4\x8dilnosti\n_START_PARAGRAPH_\nLadja je bila splovljena 14. februarja 1939. Krstila jo Dorothee von L\xc3\xb6wenfeld, vnukinja nem\xc5\xa1kega kanclerja Otto von Bismarcka, po komer je bila ladja poimenovana. Mno\xc5\xbeico je nagovoril tudi Adolf Hitler. Bismarck je bil sprejet v floto nem\xc5\xa1ke mornarice 24. avgusta 1940; pred za\xc4\x8detkom njegovega delovanja so bile na vrsti \xc5\xa1e preizku\xc5\xa1nje, ki so se odvijale v Baltskem morju. Takoj, ko se je Bismarck uradno pridru\xc5\xbeil floti nem\xc5\xa1ke mornarice, je poveljevanje prevzel Kapitan Ernst Lindemann._NEWLINE_Bismarck je po zaklju\xc4\x8deni izgradnji tehtal 41.700 ton, ko pa je bil polno natovorjen pa se je njegova te\xc5\xbea pove\xc4\x8dala na 50.300 ton. Dol\xc5\xbeina celotne ladje je bila 251 metrov, na sredini, kjer je bil naj\xc5\xa1ir\xc5\xa1i, je bil \xc5\xa1irok 36 metrov. Bismarck je bil nem\xc5\xa1ka najve\xc4\x8dja bojna ladja ter ena izmed najve\xc4\x8djih v Evropi. Poganjale so ga tri Blohm & Voss parne turbine in dvanajst Wagner kotlov v katerih je izgorevalo olje \xe2\x80\x93 vsi skupaj so ustvarili 150.170 konjskih mo\xc4\x8di, ladja je tako lahko dosegla maksimalno hitrost 30,01 vozlov (55,58 km/h). Brez dotakanja goriva je lahko preplula 8.870 navti\xc4\x8dnih milj (16.430 kilometrov), pri hitrost 19 vozlov (35 km/h). Najve\xc4\x8dja nem\xc5\xa1ka bojna ladja je bila opremljena tudi s tremi FuMO 23 iskalnimi radarji._NEWLINE_Bismarck je na sebi imel 103 \xc4\x8dastnikov in 1.962 mornarjev. Posadka se je delila na dvanajst delov, v vsakem je bilo od 180 do 220 ljudi. Prvih \xc5\xa1est oddelkov je bilo zadol\xc5\xbeenih za nemoteno delovanje in uporabo ladijskega oro\xc5\xbeja, oddelki ena do \xc5\xa1tiri so bili zadol\xc5\xbeeni za glavne ladijske topove, peti in \xc5\xa1esti oddelek pa je upravljal s protiletalskimi topovi. Sedmi oddelek so sestavljali kuharji, tesarji ipd., osmega pa ve\xc4\x8dinoma nosa\xc4\x8di streliva. Vsi radio operatorji, signalniki ter \xc4\x8dastniki osebja so spadali v deveti oddelek. Zadnji trije oddelki so pripadali osebju v strojnici._NEWLINE_Bismarck je bil oboro\xc5\xbeen z osmimi, 38 centimetrski topovi, povezanih v \xc5\xa1tiri topovske kupole (na vsaki sta bila dva topova). Spredaj so imeli dva topova dolgega dometa \xe2\x80\x93 \xc2\xbbAnton\xc2\xab\xc2\xa0in \xc2\xbbBruno\xc2\xab\xc2\xa0in dva topova dolgega dometa zadaj \xe2\x80\x93 \xc2\xbbCaesar\xc2\xab\xc2\xa0in \xc2\xbbDora\xc2\xab. Sekundarno oboro\xc5\xbeitev je predstavljajo dvanajst 15 centimetrskih, \xc5\xa1estnajst 10,5 centimetrskih in \xc5\xa1estnajst 3,7 centimetrskih topov ter \xc5\xa1e dvanajst 2 centimetrskih protiletalskih topov. Ladja je na sebi nosila tudi \xc5\xa1tiri vodna letala, ki so bila spravljena v enem velikem hangarju, imeli pa so tudi katapult, za izstrelitev teh letal iz ladje.\n_START_SECTION_\nZgodovina delovanja\n_START_PARAGRAPH_\nBismarck je 15. septembra 1940, tri tedne potem, ko je bil predan nem\xc5\xa1ko mornarici, zapustil Hamburg in pri\xc4\x8del s preizku\xc5\xa1njami v Baltskem morju. Medtem, ko so testirali zmogljivosti ladje, natan\xc4\x8dneje stabilnost ter odzivnost, so in\xc5\xbeenirji odkrili napako v obliki ladje. Ko so presku\xc5\xa1ali zavijanje, le s spreminjanjem mo\xc4\x8di delovanja propelerjev, je posadka Bismarcka spoznala, da bo na morju, bilo izjemno te\xc5\xbeko ohraniti plovbo naravnost. Presku\xc5\xa1anje Bismarckovih glavnih ladijskih topov, se je odvijalo v novembru. Testi so pokazali, da je bila paluba ladje zelo stabilna podlaga za topove. Preizku\xc5\xa1nje so trajale do 9. decembra, ko se je Bismarck vrnil v Hamburg, z le nekaj poro\xc4\x8dili o manj\xc5\xa1ih napakah, ki so bile odkrite med testiranji, dokon\xc4\x8dan pa je bil tudi dolgotrajen proces urejanja notranjosti ladje._NEWLINE__NEWLINE_Bismarck se je nameravala vrniti v Kiel (to je bila njegova baza med preizku\xc5\xa1njami v Baltiku), 24. januarja 1941, vendar so na isti dan, v Kielskem kanalu potopili trgovsko ladjo, ki je onemogo\xc4\x8dila pretok prometa skozi kanal. Bismarck je bil tako parkiran v Hamburgu celih pet tednov. Medtem, ko so \xc4\x8dakali na pri\xc4\x8detek poti, je Bismarcka obiskal \xc5\xa1vedski kapitan Anders Forshell, ki se je pozneje vrnil na \xc5\xa0vedsko z natan\xc4\x8dnim opisom ladje \xe2\x80\x93 ta opis je po nekaj \xc4\x8dasa tudi pricurljal do Velike Britanije. Kraljeva mornarica je tako zdaj imela prvi poln opis plovila, \xc4\x8deprav je v opisu manjkalo nekaj pomembnih podatkov, denimo njegova najvi\xc5\xa1ja mo\xc5\xbena hitrost._NEWLINE_6. marca 1941 je Bismarck prejel dovoljenje za pot do Kiela. Med potjo so ladjo spremljali \xc5\xa1tevilni voja\xc5\xa1ki avioni, trgovske ladje ter ledolomilci. 8. marca ob 8:45 je ladja za kratek \xc4\x8das nasedla na ju\xc5\xbeni obali Kielskega kanala; osvobojena je bila v eni uri ter v Kiel prispela \xc5\xbee naslednji dan, kjer so prevzeli strelivo, nato\xc4\x8dili gorivo ter jo prebarvali v progaste barve ter jo s tem zakamuflirali. 12. marca so Britanski bombniki neuspe\xc5\xa1no napadli njihovo pristani\xc5\xa1\xc4\x8de. 17. marca je ledolomilec Schlesien pospremil Bismarcka do Gotenhafna, kjer so nadaljevali s preizku\xc5\xa1anjem voja\xc5\xa1ke opreme._NEWLINE_Poveljstvo nem\xc5\xa1ke vojne mornarice, ki mu je poveljeval Admiral Erich Raeder, je zahtevalo nadaljevanje uporabe te\xc5\xbekih ladij proti zavezni\xc5\xa1kim konvojem v Atlantiku. Dve ladji razreda Scharnhorst sta ravnokar zaklju\xc4\x8dili Operacijo Berlin v Atlantiku in bili trenutno parkirani v Brestu v Franciji. Koncu gradnje se je bli\xc5\xbeala tudi bismarckova sestrska ladja Tirpitz. Za\xc4\x8detek operacije v kateri naj bi se Bismarck in Tirpitz prebili iz Baltika in se v Atlantiku zdru\xc5\xbeili z dvema ladjama Scharnhorst razreda, je bil tako planiran za 25. april 1941._NEWLINE_Dela na Tirpitzu so bila dokon\xc4\x8dana kasneje kot je bilo pri\xc4\x8dakovano in ladjo so predali nem\xc5\xa1ki mornarici \xc5\xa1ele 25. februarja, s tem da Tirpitz ni bila pripravljena na boj \xc5\xa1e vsaj do konca leta. Tudi ladji razreda Scharnhorst sta bili potrebni temeljitega popravila in prav tako kot Tirpitz ne bi mogli biti pripravljeni do 25. aprila. Admiral G\xc3\xbcnther L\xc3\xbctjens, poveljnik flote nem\xc5\xa1ke mornarice, ki je bil izbran, da bo iz Bismarcka vodil celotno operacijo, je \xc5\xbeelel, da se rok za\xc4\x8detka prestavi na datum, ko bo vsaj ena izmed ladij Scharnhorst ali Tirpitz bila pripravljena na boj; visoko poveljstvo pa se je vendarle odlo\xc4\x8dilo, da se operacija ne sme pri\xc4\x8deti z zamudo in dolo\xc4\x8dili so, da bo operacija Rhein\xc3\xbcbung bila izvedena le z Bismarckom in te\xc5\xbeko kri\xc5\xbearko Prinz Eugen. Na zadnjem sre\xc4\x8danju z Raederjom, 26. aprila v Parizu, je tudi L\xc3\xbctjens odlo\xc4\x8dil, da se mora operacija za\xc4\x8deti \xc4\x8dim prej ter, da sovra\xc5\xbenikom ne smejo pustiti nobenega predaha.\n_START_SECTION_\nOperacija Rhein\xc3\xbcbung\n_START_PARAGRAPH_\nDne 5. maja sta v Gotenhafen, kjer sta bila zasidrana Bismarck in Tirpitz, prispela tudi Adolf Hitler in Wilhelm Keitel \xe2\x80\x93 oba sta bila dele\xc5\xbena natan\xc4\x8dnega obhoda ladje, kasneje pa se je Hitler sestal tudi z admiralom L\xc3\xbctjensom, da sta se pogovorila o bli\xc5\xbeajo\xc4\x8di se misiji. 16. Maja je L\xc3\xbctjens sporo\xc4\x8dil, da sta Bismarck in Prinz Eugen v celoti pripravljena na za\xc4\x8detek operacije Rhein\xc3\xbcbung, zato je poveljstvo sklenilo, da se bo misija pri\xc4\x8dela zve\xc4\x8der, 19. maja._NEWLINE_S pri\xc4\x8detkom operacije se je pove\xc4\x8dalo tudi bismarckovo \xc5\xa1tevilo osebja \xe2\x80\x93 na kar 2.221 oficirjev ter mornarjev. Ladja je tako 19. maja ob 02:00 zjutraj, zapustila Gotenhafen ter se usmerila proti Danskemu prelivu. Ob 11:25 se ji je pridru\xc5\xbeila kri\xc5\xbearka Prinz Eugen, ki je zapustila pristani\xc5\xa1\xc4\x8de Cape Arkona, prej\xc5\xa1nji dan ob 21:18. Spremljali so ju \xc5\xa1tevilni ru\xc5\xa1ilci, voja\xc5\xa1ki avioni ter minolovci. Opoldne, 20. maja je kapitan Lindemann nagovoril bismarckovo posadko ter jim posredoval nekaj najpomembnej\xc5\xa1ih podatkov o misiji._NEWLINE_20. maja, proti ve\xc4\x8deru je konvoj dospel do norve\xc5\xa1ke obale, kjer so ga zapustile nekatere bojne ladje, med njimi tudi nekaj minolovcev. Naslednje jutro, so radijski \xc4\x8dastniki na kri\xc5\xbearki Prinz Eugen prestregli radijsko sporo\xc4\x8dilo Britancev v katerem so svojim letalom naro\xc4\x8dili naj \xc5\xa1e bolj pozorno oprezajo za konvojem, sestavljenim iz dveh ve\xc4\x8djih ter mno\xc5\xbeice manj\xc5\xa1ih bojnih ladij. 21. maja, okoli sedme ure zjutraj, so Nemci res opazili \xc5\xa1tiri neznana letala, vendar le za kratek \xc4\x8das, saj so hitro izginila. Malo po dvanajsti uri je konvoj dosegel Bergen in se zasidral v pristani\xc5\xa1\xc4\x8du v Grimstadfjordu. Tudi tukaj so postorili kar nekaj stvari, med drugim tudi prebarvali ladjo Bismarck, nazaj v njene prvotne barve._NEWLINE_Kljub lovcem Bf 109, ki so kro\xc5\xbeili okoli pristani\xc5\xa1\xc4\x8da ter varovali parkiran konvoj, je britanskemu letalskemu \xc4\x8dastniku Michaelu Sucklingu uspelo preleteti pristani\xc5\xa1\xc4\x8de na vi\xc5\xa1ini 8.000 metrov ter fotografirati Bismarcka in ostale ladje v konvoju. Glede na pridobljene informacije, je britanski admiral John Tovey naro\xc4\x8dil bojni kri\xc5\xbearki HMS Hood, komaj splovljeni novi bojni ladji HMS Prince of Wales ter \xc5\xa1estim ru\xc5\xa1ilcem, naj nadzorujejo Danski preliv in nem\xc5\xa1kim ladjam prepre\xc4\x8dijo izhod. Preostanek flote je bil v pripravljenosti v Scapa Flow; osmim bombnikom so tudi naro\xc4\x8dili naj napadejo nem\xc5\xa1ki ladji, vendar pa se je vreme v zadnjih dneh precej poslab\xc5\xa1alo in letala tako niso uspela najti nem\xc5\xa1kega konvoja._NEWLINE_Bismarck, medtem ko je bil zasidran na Norve\xc5\xa1kem, ni obnovil svojih zalog goriva, saj njegova operativna naloga ni zahtevala da to stori. Pred odhodom iz pristani\xc5\xa1\xc4\x8da je imel na sebi okoli 1.000 ton goriva, kri\xc5\xbearka Prinz Eugen pa okoli 764 ton. 21. maja, ob 19:30 so Bismarck, Prinz Eugen ter \xc5\xa1e trije spremljevalni ru\xc5\xa1ilci zapustili Bergen. Malo po polno\xc4\x8di je admiral Raeder predstavil operacijo ter strategijo napada \xc5\xa1e Hitlerju, ki nad na\xc4\x8drtom ni bil povsem zadovoljen, vseeno pa je privolil v nadaljevanje misije. Tako so se nekaj po \xc4\x8detrti uri zjutraj od dveh bojnih ladij, lo\xc4\x8dili tudi trije spremljevalni ru\xc5\xa1ilci. 22. maja opoldne je admiral L\xc3\xbctjens ukazal obe ladji obrniti proti Danskemu prelivu, od koder naj bi se prebili v Atlantik._NEWLINE_Admiral L\xc3\xbctjens je hotel s \xc4\x8dim manj napora priti skozi Danski preliv, zato je 23. maja ob 4:00 zjutraj ukazal, naj se potovalna hitrost obeh ladij pove\xc4\x8da na 27 vozlov (50 km/h). Takoj, ko sta ladji vstopili v preliv, sta vklopili FuMO iskalne radarje. Zaradi zmanj\xc5\xa1ane vidljivosti, na le 3 to 4 kilometre, je konvoj vodil Bismarck \xe2\x80\x93 plul je kak slab kilometer pred kri\xc5\xbearko Prinz Eugen. Okoli 10. ure so Nemci naleteli na nekaj ledenih gor in bili prisiljeni hitrost zni\xc5\xbeati na 24 vozlov (44 km/h). Dve uri za tem so dosegli to\xc4\x8dko, severno od Islandije, kjer so mogli vijugati med ledenimi kosi v vodi. Ob 19:22 so iz obeh ladij opazili angle\xc5\xa1ko ladjo HMS Suffolk, dobrih 12 kilometrov stran. Malo pozneje so radijski \xc4\x8dastniki na kri\xc5\xbearki Prinz Eugen prestregli sporo\xc4\x8dilo, poslano iz HMS Suffolk, iz katerega je bilo jasno razvidno, da so jih opazili ter njihovo pozicijo sporo\xc4\x8dili v Anglijo._NEWLINE_L\xc3\xbctjens je kri\xc5\xbearki Prinz Eugen dovolil, da odpre ogenj proti HMS Suffolk, vendar kapitan Prinz Eugena ni verjel, da so sovra\xc5\xbeniku dovolj blizu in da sploh imajo mo\xc5\xbenosti da sovra\xc5\xbenika zadenejo, zato je svoj ogenj zadr\xc5\xbeal. Suffolk se je hitro umaknila na varno razdaljo, nem\xc5\xa1kima ladjam pa je iz ozadja \xc5\xa1e vedno sledila. Ob 20:30 se je Suffolku pridru\xc5\xbeila te\xc5\xbeka kri\xc5\xbearka HMS Norfolk, ki pa se je Nemcem pribli\xc5\xbeala preve\xc4\x8d. Iz Bismarcka in Prinz Eugena so nato izstrelili kar nekaj granat, le nekaj pa jih je HMS Norfolk tudi zadelo. Streljanje iz 38 centimetrskih topov je onesposobilo delovanje bismarckovega iskalnega radarja FuMO 23, zato je vodilno mesto v konvoju prevzela kri\xc5\xbearka Prinz Eugen s svojim delujo\xc4\x8dim radarjem._NEWLINE_L\xc3\xbctjens se je hotel dveh te\xc5\xbekih kri\xc5\xbeark, ki sta jih zasledovali znebiti, zato je okoli desetih zve\xc4\x8der ukazal Bismarcku narediti 180\xc2\xb0 obrat. \xc4\x8ceprav je rahel de\xc5\xbe zmanj\xc5\xa1al vidljivost in angle\xc5\xa1kima kri\xc5\xbearkama onemogo\xc4\x8dil, da bi nem\xc5\xa1ko ladjo opazili, pa so jih hitro locirali s pomo\xc4\x8djo radarja. Angle\xc5\xbei so ostali na polo\xc5\xbeajih vso no\xc4\x8d ter sproti kontrolirali in sporo\xc4\x8dali polo\xc5\xbeaj nem\xc5\xa1kih ladij. Jasnega jutra naslednji dan, 24. maja, so na kri\xc5\xbearki Prinz Eugen zaznali pribli\xc5\xbeevanje para neznanih plovil, 37 kilometrov stran. Zvok, ki so ga sli\xc5\xa1ali jim je dal vedeti, da gre za dve veliki ladji.\n_START_SECTION_\nBitka pri Danskem prelivu\n_START_PARAGRAPH_\nOb 05:45, so nem\xc5\xa1ki opazovalci na obzorju opazili dim; izkazalo se je, da gre za ladji Hood ter Prince of Wales, pod komando Vice Admirala Lancelota Hollanda. L\xc3\xbctjens je svojima ladjama ukazal naj ostaneta v pripravljenosti. Ob 05:52, se je razdalja med sovra\xc5\xbenikoma zmanj\xc5\xa1ala na le \xc5\xa1e 26 kilometrov \xe2\x80\x93 Hood ter Prince of Wales sta pri\xc4\x8dela z akcijo. Hood je obstreljeval Prinz Eugena, za katerega so Britanci mislili, da je Bismarck, Prince of Wales pa je streljal na Bismarcka. Adalbert Schneider, prvi \xc4\x8dastnik oro\xc5\xbeja na Bismarcku, je dvakrat izdal pro\xc5\xa1njo za odprtje topov, vendar ga je L\xc3\xbctjens zavrnil. Kmalu je posredoval kapitan Lindemann: \xc2\xbbNe bom dovolil, da mi ladjo raznese pod ritjo!\xc2\xab\xc2\xa0je dejal ter od L\xc3\xbctjensa izsilil dovoljenje za odprtje topov ob 05:55._NEWLINE_Britanske ladje so se Nemcem pribli\xc5\xbeale od spredaj, kar jim je dopu\xc5\xa1\xc4\x8dalo, da uporabljajo le sprednje topove, medtem ko so Nemci streljali iz strani ter tako lahko uporabljali prav vse. Le nekaj minut po odprtju topov, je Holland naro\xc4\x8dil 20\xc2\xb0 obrat, nem\xc5\xa1ke ladje pa bi obstreljevali \xc5\xa1e z zadnjimi topovi. Medtem sta obe nem\xc5\xa1ki ladji obstreljevali Hooda. Le kak\xc5\xa1no minuto po za\xc4\x8detku akcije, ga je prvi izstrelek iz Prinz Eugena \xc5\xbee zadel v lupino. Zadetek je spro\xc5\xbeil veliko eksplozijo ter ogenj, ki pa je bil hitro poga\xc5\xa1en. Po nekajkratni izstrelitvi, je Schneider dolo\xc4\x8dil razdaljo med Bismarckom ter Hoodom in nemudoma naro\xc4\x8dil \xc5\xa1e ve\xc4\x8d salv in Bismarckovih osmih 38 centimetrskih topov. Isto\xc4\x8dasno se je izvajalo \xc5\xa1e streljanje iz sekundarnih 15 centimetrskih topov v Prince of Walesa. Holland je zaradi razmer naro\xc4\x8dil \xc5\xa1e en 20\xc2\xb0 obrat, da bi ladji spravil vzporedno z Bismarckom ter Prince Eugenom. L\xc3\xbctjens je medtem slednjemu naro\xc4\x8dil naj dr\xc5\xbei v ognju \xc5\xa1e Prince of Walesa, tako da bosta obe sovra\xc5\xbeni ladji bili obstreljevani. V le nekaj minutah je Prinz Eugen ladjo dvakrat zadel ter na njej povzro\xc4\x8dil manj\xc5\xa1i po\xc5\xbear._NEWLINE_L\xc3\xbctjens je nato dal zamenjati bojno pozicijo Prinz Eugena ter ga prestavil za Bismarcka, da bi lahko nadaljeval z opazovanjem lokacije Norfolka ter Suffolka, ki sta bila \xc5\xa1e vedno kakih 20 kilometrov vzhodno. Ob 06:00, je Hood ravno kon\xc4\x8deval z drugim obratom, ko ga je zadel Bismarckov peti izstrelek ter predrl njegov tanek palubni oklep. Granata je prodrla do zadnjega skladi\xc5\xa1\xc4\x8da streliva ter detonirala 112 ton kapljevitega goriva. Mo\xc4\x8dna eksplozija je uni\xc4\x8dila del ladje, med glavnim jamborom ter zadnjim dimnikom. Sprednji del ladje se je kratek \xc4\x8das \xc5\xa1e pomikal naprej, dokler ni vdirajo\xc4\x8da voda povzro\xc4\x8dila, da se je premec pod ostrim kotom dvignil visoko v zrak \xe2\x80\x93 enako se je kmalu pri\xc4\x8dela dvigati tudi krma, zaradi vode, ki je prodirala v, zaradi eksplozije odprtem delu trupa. Schneider je \xc4\x8dez ozvo\xc4\x8denje vzkliknil:\xc2\xa0\xc2\xbb Potaplja se!\xc2\xab\xc2\xa0Ladja je gorela \xc5\xa1e natanko osem minut, nato pa izginila pod vodo, vklju\xc4\x8dno z 1.418 \xc4\x8dlani posadke. Pre\xc5\xbeiveli so le trije._NEWLINE_Bismarck je nato usmeril ogenj proti Prince of Walesu. Britanska bojna ladja je nem\xc5\xa1ko zadela z njenim \xc5\xa1estim izstrelkom, medtem ko jo je ta \xc5\xbee s svojim prvim. Ena od granat je zadela poveljni\xc5\xa1ki most in ubila vse na njem razen kapitana Johna Leacha ter \xc5\xa1e enega \xc4\x8dastnika. Nem\xc5\xa1ki ladji sta nadaljevali z obstreljevanjem Prince of Walesa ter na njemu povzro\xc4\x8dili veliko \xc5\xa1kodo. Komaj name\xc5\xa1\xc4\x8deni topovi so odpovedali, kljub njihovim te\xc5\xbeavam, pa je Prince of Wales Bismarcka zadel kar trikrat: s prvo granato v predel pod premcem, sicer nad gladino, vendar pa dovolj nizko, da so valovi lahko pljuskali skozi luknjo. Druga ga je zadela v oklep ter ni povzro\xc4\x8dila velike \xc5\xa1kode, tretja pa je letela skozi enega izmed re\xc5\xa1ilnih \xc4\x8dolnov ter skozi katapult za izstreljevanje letal, brez da bi eksplodirala._NEWLINE_Ob 06:13 je kapitan Leach podal ukaz za umik; delala sta le \xc5\xa1e dva od desetih 360 mm topov in ladja je utrpela veliko \xc5\xa1kodo. Prince of Wales je naredil 160\xc2\xb0 obrat ter s pomo\xc4\x8djo dimne zavese kril svoj umik. Nemci so s streljanjem prenehali, ko se razdalja pove\xc4\x8devala. Klub temu, da je kapitan Lindemann predlagal lov za be\xc5\xbee\xc4\x8do angle\xc5\xa1ko ladjo ter njeno uni\xc4\x8denje, pa je L\xc3\xbctjens ubogal navodila misije: izogibanje bitkam s kakr\xc5\xa1nimikoli ladjami, ki ne spremljajo konvojev; Lindemannov predlog je zavrnil ter ladje obrnil proti Severnemu Atlantiku. V bitki je Bismarck izstrelil 93 izstrelkov, zadeli so ga le trije. Luknja pod premcem je tako omogo\xc4\x8dila kak\xc5\xa1nim 1000 \xe2\x80\x93 2000 tonam vode, da so pri\xc5\xa1le v ladjo ter tako onesna\xc5\xbeile gorivo, ki je bilo shranjeno v premcu. L\xc3\xbctjens je tudi zavrnil upo\xc4\x8dasnitev ladje, ki bi tehni\xc4\x8dnim ekipam omogo\xc4\x8dila popraviti nastalo odprtino, katera pa se je ve\xc4\x8dala in tako je v ladjo vstopilo vse ve\xc4\x8d in ve\xc4\x8d vode. Nekaj dodatnega vdiranja vode je povzro\xc4\x8dil tudi drugi izstrelek iz Prince of Walesa. Drugi izstrelek je prav tako po\xc5\xa1kodoval parovoda v turbo \xe2\x80\x93 generatorski sobi, vendar pa to ni bilo usodno, saj je Bismarck imel zadostno \xc5\xa1tevilo rezervnih generatorjev. Vdiranje vode v ladjo je povzro\xc4\x8dilo 9 stopinjski nagib na stran, ter tonjenje premca pod kotom 3 stopinje.'